Nuuskommentaar: MRK en haatspraak: Dit lyk en klink soos ’n trein, daarom is dit ’n vliegtuigDie Menseregtekommissie maak sy bevindinge oor die klagtes teen Julius Malema bekend. (Foto: Twitter via @SAHRCommission_ Die Suid-Afrikaanse Menseregtekommissie (MRK) het al verstom met van sy bevindings, soos dat die lied, oftewel strydkreet “Kill the Boer, Kill the Farmer” nie haatspraak is nie, en eers onder appèl deur die Vryheidsfront Plus moes swig. Dit het egter nie die ANC verhinder om in wese “medepligtig” te word deur onder meer die sokkerstadion in Polokwane na die “vader” van die gebruik van die lied, wyle Peter Mokaba te vernoem nie. Boonop is dié stadion spesiaal vir die destydse Wêreldbeker-eindtoernooi gebou, en moes as uitstalvenster na die wêreld dien. Indien iemand die EFF by die MRK sou verkla, en die kommissie het die toets van “erns” wat hy nou oor klagtes teen Julius Malema ontwerp het, op die EFF toegepas, sou die kommissie se bollemakiesie eenvoudig verstommend moes wees. Dus, as Penny Sparrow iets skryf, is die norm van nodige erns eenvoudig outomaties aanwesig want sy is wit. Malema slaag die toets van erns na die “onskuldige” kant, want die minderheidsgroep wat hy onder skoot neem en met uitwissing “iewers in die toekoms” dreig, is nie ’n “kwesbare” groep nie. Miskien moet die MRK na die statistieke oor plaasaanvalle gaan kyk om iets te sê oor kwesbaarheid. Of sommer kyk na die kriteria vir keuring om medies te gaan studeer. Of na die kwotas vir aanstellings by munisipaliteite waar die kwotas lankal oorskry is. En as wit mense nie kwesbaar sou wees nie, sou daar dan nie minstens twee Afrikaanssprekende universiteite gewees het wat met staatsgeld gesubsidieer word nie. As die Menseregtekommissie sy status as die VN-kommissie oor menseregte se Suid-Afrikaanse verteenwoordiger wil gestand doen, moet dit nie by die norme en standaarde van die VN se werksgroep oor minderhede hou nie, soos ’n werksdokument dat ’n minderheidsgroep nie noodwendig verarm moet wees om as kwesbare groep beskou te word nie? (Lees hier). Julius Malema is berug vir sy omstrede uitsprake. Foto: Jonisayi Maromo/ANA Lees gerus Maroela Media se berig oor die Menseregtekommissie se bevindinge oor Malema en ander lede van die EFF se haatspraak wat volgens die kommissie se bevindinge weens die konteks nie haatspraak is nie. Onder die instansies wat die jongste bollemakiesie van die kommissie in wese verwerp het, tel die Afrikanerbond, AfriForum, die FW de Klerkstigting, die Vryheidsfront Plus (lees hier) en prof. Pieter Labuschagne (wat oor doktorsgrade in Politieke Wetenskap en die Regte beskik). Willie Spies, AfriForum se regsadviseur, maar ook onafhanklike prokureur en rubriekskrywer van Beeld, striem die kommissie wydlopend in ’n artikel. AfriForum wil die kommissie se bevindinge in die hof laat toets. Om sake te vererger is die kommissie wat eintlik by uitstek na die belange van minderheidsgroepe moet omsien, naamlik die kommissie vir die bevordering en beskerming van regte van taal-, godsdiens- en kultuurgemeenskappe, effektief totaal disfunksioneel. Die kommissie het vir sy jongste bevindings vyf klagtes van haatspraak teen Malema en Godrich Gardee wat tussen 2016 en 2018 gelê is, saamgevoeg. Die kommissie het bevind dat van die uitlatings aanstootlik was, maar nie op haatspraak neerkom nie. Nie net wit mense was die teiken van haatspraak nie, maar ook Indiërs. Een van die klagte was dat Malema die lied “Kill the Boer” gesing het – iets wat reeds tot haatspraak verklaar is. Die EFF het soos verwag kan word, die uitspraak verwelkom, en diegene wat die klagte gelê het daarvan beskuldig dat hulle “legitieme debat” wil smoor. Verskeie kommentators wys daarop dat dié debat volgens die kommissie se bevindings alleen legitiem kan wees as dit aanstootlike stellings is wat deur swart mense gemaak is. As soortgelyke stellings deur wit mense gemaak word, is dit haatspraak. As na die grondwetlike oogmerke van die kommissie gekyk word, en dit wat die kommissie aanvang, is daar ’n enorme gaping. Versuim self, het newe-effekte soos die versuim om die destydse president Jacob Zuma, vas te vat oor sy herhaalde stellings dat wit mense hul grond bekom het deur dit van swart mense te steel. Dié versuim het daartoe bygedra dat dit nou ’n knelpunt is in die voorgenome wysiging van die Grondwet om grondonteiening sonder vergoeding moontlik te maak. Adjpres. David Mabuza het reeds gemaan die kwessie moet nie gebruik word om rassespanning aan te blaas nie. Versuim is een ding, maar die blatante skeeftrek van geregtigheid maak die MRK juis sy eie grootste vyand – tot nadeel van die land en sy mense. • Maroela Media het ŉ skarebefondsingsprojek op die webwerf BackaBuddy van stapel gestuur om Herman te help om fondse vir sy kankerbehandeling in te samel. Klik hier om meer te lees of om Herman deur BackaBuddy finansieel te ondersteun. • Indien jy ŉ direkte bydrae in die Toeriens se bankrekening wil maak, stuur ŉ e-pos aan [email protected] met “Herman Toerien” in die onderwerpveld.